SCBลุยวอร์แรนต์ไทยเบฟหมื่นล้าน
ไทยพาณิชย์เสนอขายสิทธิวอร์แรนต์ ไทยเบฟ ล็อตใหญ่ จดทะเบียนตลาดเยอรมัน
29 ก.ค. 2558

ไทยพาณิชย์เสนอขายสิทธิวอร์แรนต์ ไทยเบฟ ล็อตใหญ่ จดทะเบียนตลาดเยอรมัน
เว็บไซต์ไฟแนนซ์เอเชีย รายงานว่า ธนาคารไทยพาณิชย์ได้เสนอขายสิทธิในการซื้อหุ้น (วอร์แรนต์) ของบริษัท ไทยเบฟเวอเรจ (ไทยเบฟ) วงเงิน 296 ล้านเหรียญสหรัฐ (ราว 1.03 หมื่นล้านบาท) โดยเป็นตราสารสิทธิแบบยุโรป โดยกำหนดราคาใช้สิทธิที่ 0.9941/0.72996 เหรียญสหรัฐ หรือสูงกว่าราคาหุ้นปัจจุบัน 31.7% ซึ่งปิดตลาดเมื่อวันที่ 22 ก.ค. ที่ราคา 0.755 เหรียญสหรัฐ/หุ้น ในตลาดสิงคโปร์
รายงานระบุว่า บริษัท ไคน์เดสท์ เพลส กรุ๊ป จะเป็นผู้ออกวอร์แรนต์ในครั้งนี้ โดยมีแบงก์ ออฟ อเมริกา เมอร์ริล ลินช์ เป็นบุ๊กรันเนอร์ ในขณะที่ธนาคารไทยพาณิชย์จะเป็น ตัวแทนจำหน่าย
ทั้งนี้ การออกวอร์แรนต์ดังกล่าวจะเป็นสกุลเงินเหรียญสหรัฐ มีอายุ 3 ปี ครบกำหนดใช้สิทธิในวันที่ 28 ก.ค. 2561 โดยจะยื่นขอจดทะเบียนในตลาดเปิดของตลาดหลักทรัพย์แฟรงก์เฟิร์ต ประเทศเยอรมนี 
ด้านแหล่งข่าวธนาคารไทยพาณิชย์ เปิดเผยว่า การเสนอขายสิทธิในการซื้อหุ้น มูลค่าที่ตราไว้รวม 300 ล้านเหรียญสหรัฐในครั้งนี้ เป็นผลิตภัณฑ์ทางการเงินที่ธนาคารไทยพาณิชย์นำไปเสนอให้กับนักลงทุนที่มีมุมมองที่ดีและมีความเชื่อมั่นกับบริษัท ไทยเบฟเวอเรจ ว่าบริษัทมีแนวโน้มที่จะเติบโตสูง นักลงทุนจึงพร้อมที่จะลงทุนในสิทธิในการซื้อหุ้นไทยเบฟในอีก 3 ปีข้างหน้า ที่ราคาใช้สิทธิสูงกว่าราคาหุ้นปัจจุบัน 31.7%
การเสนอขายครั้งนี้ได้รับความสนใจเป็นอย่างมากจนสามารถปิดการขายได้ในเวลาอันสั้น ทั้งนี้ผู้ขายสิทธิในการซื้อหุ้นดังกล่าวเป็นบริษัทที่มีการลงทุนอยู่ในหุ้นไทยเบฟ ซึ่งบริษัทใช้การขายสิทธิในการซื้อหุ้นเป็นเครื่องมือที่จะนำมาช่วยในการบริหารต้นทุนทางการเงินให้มีประสิทธิภาพมากขึ้น